ข้อบัญญัติองค์การบริหารส่วนตำบลบ้านเกาะ เรื่อง การลดหย่อนภาษีบำรุงท้องที่ พ.ศ. 2561
ข้อบัญญัติองค์การบริหารส่วนตำบลบ้านเกาะ
เรื่อง
การลดหย่อนภาษีบำรุงท้องที่
พ.ศ. ๒๕๖๑[๑]
 

โดยที่เป็นการสมควรออกข้อบัญญัติองค์การบริหารส่วนตำบล
ว่าด้วยการลดหย่อนภาษีบำรุงท้องที่

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ. ๒๕๔๖ ประกอบกับมาตรา ๖
แห่งพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
โดยความเห็นชอบของสภาองค์การบริหารส่วนตำบลบ้านเกาะและนายอำเภอเมืองสมุทรสาคร
จึงออกข้อบัญญัติไว้ ดังต่อไปนี้

ข้อ
๑ ข้อบัญญัติองค์การบริหารส่วนตำบลนี้เรียกว่า
ข้อบัญญัติองค์การบริหารส่วนตำบล เรื่อง การลดหย่อนภาษีบำรุงท้องที่ พ.ศ. ๒๕๖๑

ข้อ
๒ ข้อบัญญัติองค์การบริหารส่วนตำบลนี้ให้ใช้บังคับในเขตองค์การบริหารส่วนตำบลบ้านเกาะนับตั้งแต่วันถัดจากวันประกาศโดยเปิดเผย
ณ องค์การบริหารส่วนตำบลบ้านเกาะแล้วเจ็ดวัน

ข้อ
๓ บรรดาข้อบัญญัติ ข้อบังคับ ระเบียบ
หรือคำสั่งอื่นใดที่ได้บัญญัติไว้แล้วในข้อบัญญัตินี้
หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔ ในข้อบัญญัตินี้
ที่ดิน หมายความว่า พื้นที่ดินและให้หมายความรวมถึงพื้นที่ที่เป็นภูเขาหรือที่มีน้ำด้วย
เจ้าของที่ดิน หมายความว่า
บุคคลหรือบุคคลที่ไม่ว่าเป็นบุคคลธรรมดาหรือ นิติบุคคลซึ่งมีกรรมสิทธิ์ในที่ดิน
หรือครอบครองอยู่ในที่ดินที่ไม่เป็นกรรมสิทธิ์ของเอกชน
ปี
หมายความว่า ปีปฏิทิน

ข้อ
๕ บุคคลธรรมดาซึ่งเป็นเจ้าของที่ดินแปลงเดียวกันหรือหลายแปลงที่อยู่ในจังหวัดเดียวกัน
และใช้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
หรือประกอบกสิกรรมของตนในเขตองค์การบริหารส่วนตำบลบ้านเกาะ
ให้ลดหย่อนไม่ต้องเสียภาษีบำรุงท้องที่ ๓ ไร่

ข้อ
๖ บุคคลธรรมดาซึ่งเป็นเจ้าของที่ดินแปลงเดียว
หรือหลายแปลงที่อยู่ในจังหวัดเดียวกันและใช้ที่ดินนั้นเป็นอยู่อาศัยของตน
ที่เลี้ยงสัตว์ของตน หรือประกอบกสิกรรมของตนในเขตองค์การบริหารส่วนตำบลบ้านเกาะ
ก่อนวันที่ข้อบัญญัติองค์การบริหารส่วนตำบลนี้ใช้บังคับ ให้มีสิทธิ์ได้รับการลดหย่อนไม่ต้องเสียภาษีบำรุงท้องที่
๓ ไร่

ข้อ
๗ ให้นายกองค์การบริหารส่วนตำบลบ้านเกาะเป็นผู้รักษาการให้เป็นไปตามข้อบัญญัติองค์การบริหารส่วนตำบลนี้และให้มีอำนาจออกกฎระเบียบ
ประกาศ หรือคำสั่ง เพื่อปฏิบัติการให้เป็นไปตามข้อบัญญัติองค์การบริหารส่วนตำบลนี้


ประกาศ
ณ วันที่ ๒๘ กุมภาพันธ์ พ.ศ. ๒๕๖๑
สุชีพ คงศีล
นายกองค์การบริหารส่วนตำบลบ้านเกาะ






พรวิภา/จัดทำ
๑๗ มกราคม ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๒๐๒ ง/หน้า ๑๔๑/๒๒ สิงหาคม ๒๕๖๑